CELEX: 22011D0145
Language: sk
Date: 2011-02-17 00:00:00
Title: 2011/145/EÚ: Rozhodnutie Výboru veľvyslancov AKT – EÚ č. 1/2011 zo 17. februára 2011 o štatúte Rovníkovej Guiney so zreteľom na zmenenú a doplnenú dohodu o partnerstve AKT – EÚ

5.3.2011   
            
            
               SK
            
            
               Úradný vestník Európskej únie
            
            
               L 60/21
            
         ROZHODNUTIE VÝBORU VEĽVYSLANCOV AKT – EÚ č. 1/2011
   zo 17. februára 2011
   o štatúte Rovníkovej Guiney so zreteľom na zmenenú a doplnenú dohodu o partnerstve AKT – EÚ
   (2011/145/EÚ)
   VÝBOR VEĽVYSLANCOV AKT – EÚ,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), prvýkrát zmenenú a doplnenú v Luxemburgu 25. júna 2005 (2) (ďalej len „dohoda o partnerstve AKT – EÚ“) a druhýkrát zmenenú a doplnenú v Ouagadougou 22. júna 2010 (3) (ďalej len „zmenená a doplnená dohoda o partnerstve AKT – EÚ“), a najmä na jej článok 15 ods. 3 a 4,
   so zreteľom na rozhodnutie Rady ministrov AKT – ES č. 1/2005 z 8. marca 2005 o schválení rokovacieho poriadku Rady ministrov AKT – ES (4), a najmä na jeho článok 8 ods. 3,
   keďže:
   
               (1)
            
            
               Dohoda o partnerstve AKT – EÚ nadobudla platnosť 1. júla 2008 v súlade s jej článkom 93 ods. 3. Zmenená a doplnená dohoda o partnerstve AKT – EÚ sa predbežne vykonáva od 31. októbra 2010.
            
         
               (2)
            
            
               Rovníková Guinea, ktorá podpísala dohodu o partnerstve AKT – EÚ 25. júna 2005, uložila nástroj ratifikácie s výhradou, ktorú Únia a jej členské štáty zamietli listom z 19. decembra 2008. V súlade s článkom 93 ods. 4 zmenenej a doplnenej dohody o partnerstve AKT – EÚ ratifikácia teda nie je platná.
            
         
               (3)
            
            
               V článku 94 zmenenej a doplnenej dohody o partnerstve AKT – EÚ sa ustanovuje, že každá žiadosť štátu o pristúpenie sa predkladá Rade ministrov na schválenie.
            
         
               (4)
            
            
               V máji 2010 Rovníková Guinea predložila žiadosť o pristúpenie podľa článku 94 dohody o partnerstve AKT – EÚ, ako aj žiadosť o udelenie štatútu pozorovateľa, ktorý jej umožní účasť v spoločných inštitúciách zriadených na základe dohody o partnerstve AKT – EÚ až do ukončenia prístupového procesu.
            
         
               (5)
            
            
               Štatút pozorovateľa by bol platný do 30. apríla 2011. Rovníková Guinea by mala najneskôr do uvedeného dňa uložiť akt o pristúpení u depozitárov zmenenej a doplnenej dohody o partnerstve AKT –EÚ, a to na Generálnom sekretariáte Rady EÚ a na Sekretariáte štátov AKT.
            
         
               (6)
            
            
               V súlade s článkom 15 ods. 4 dohody o partnerstve AKT – EÚ sa Rada ministrov 21. júna 2010 v Ouagadougou dohodla udeliť výboru veľvyslancov mandát na rozhodnutie v jej mene,
            
         PRIJALA TOTO ROZHODNUTIE:
   Článok 1
   Schválenie žiadosti o pristúpenie a štatút pozorovateľa
   Žiadosť Rovníkovej Guiney o pristúpenie k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000, prvýkrát zmenenej a doplnenej v Luxemburgu 25. júna 2005 a druhýkrát zmenenej a doplnenej v Ouagadougou 22. júna 2010 (ďalej len „zmenená a doplnená dohoda o partnerstve AKT – EÚ“), sa týmto schvaľuje.
   Rovníková Guinea bude môcť do 30. apríla 2011 využívať štatút pozorovateľa k zmenenej a doplnenej dohode o partnerstve AKT – EÚ.
   Rovníková Guinea najneskôr do uvedeného dňa uloží akt o pristúpení u depozitárov zmenenej a doplnenej dohody o partnerstve AKT – EÚ, a to na Generálnom sekretariáte Rady EÚ a na Sekretariáte štátov AKT.
   Článok 2
   Nadobudnutie účinnosti
   Toto rozhodnutie nadobúda účinnosť dňom nasledujúcim po dni jeho prijatia.
   
      V Bruseli 17. februára 2011
      
         
            Za Radu ministrov AKT – EÚ Výbor veľvyslancov krajín AKT – EÚ
         
         
            predseda
         
         GYÖRKÖS P.
      
   
   
      (1)  Ú. v. ES L 317, 15.12.2000, s. 3.
   
      (2)  Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27).
   
      (3)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000, prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).
   
      (4)  Ú. v. EÚ L 95, 14.4.2005, s. 44.